Der bliver ikke rejst en sigtelse mod den person, som 1. maj fremsatte dødstrusler mod Frederikshavns borgmester Birgit S. Hansen.

Frederikshavns borgmester Birgit S. Hansen blev den 1. maj udsat for dødstrusler, men Nordjyllands Politi har vurderet, at truslerne ikke var seriøse, og har derfor henlagt sagen. - Vi har vurderet, at der ikke er nogen sag. Der er ganske enkelt ikke grundlag for at rejse en sigtelse, siger politikommissær Jens Møller Søgaard fra Lokalpolitiet i Frederikshavn. Truslerne blev ikke fremsat direkte over for borgmester Birgit S. Hansen (Soc.dem.), men over for en tredjemand i Frederikshavn Kommune. - Vi vurderer, at dødstruslerne blev fremsat i afmagt, og at den ikke var rettet direkte mod borgmesteren, men mod hele forvaltningen i Frederikshavn Kommune, siger Jens Møller Søgaard. Det er kun tredjemanden, som truslerne blev fremsat over for, der er blevet afhørt i sagen, men politiet har i samråd med Birgit S. Hansen valgt at henlægge sagen.